Správa zo zahraničnej pracovnej cesty

1.	Účastníci ZPC:

Titul, meno a priezvisko:	Mgr. Daniela Lehocká	
Pracovisko:	Ministerstvo školstva, vedy, výskumu a športu SR, sekcia ďalšieho vzdelávania a mládeže, Stromová 1, 813 30 Bratislava	
Pracovné zaradenie:	hlavný štátny radca 	
Znalosť jazykov:

Titul, meno a priezvisko:
Pracovisko:

Pracovné zaradenie:
Znalosť jazykov:	Aj, Šj

Mgr. Bibiana Lazarová
Ministerstvo školstva, vedy, výskumu a športu SR, sekcia ďalšieho vzdelávania a mládeže, Stromová 1, 813 30 Bratislava
štátny radca
Aj	
2.	Zahraničná pracovná cesta:
Štát:	Rakúsko	
Mesto:	Viedeň	
Vykonaná v doch:	5. – 6. 11. 2012 	
Prijímajúca organizácia:	rakúska národná agentúra PCŽV	
Účel cesty:	účasť na záverečnom stretnutí projektu tematickej siete Zabezpečenie kvality v celoživotnom vzdelávaní podaného v rámci Programu celoživotného vzdelávania 	
Spôsob financovania:	NA PCŽV z projektu + MŠVVaŠ SR	
3.	Rámcový program pobytu:
5. 11. 2012	odchod vlakom z Bratislavy do Viedne, ubytovanie, registrácia, účasť na zasadnutí projektu tematickej siete Zabezpečenie kvality v celoživotnom vzdelávaní;
6. 11. 2012     celodenná účasť na zasadnutí projektu tematickej siete Zabezpečenie kvality v celoživotnom vzdelávaní, odchod vlakom z Viedne do Bratislavy. 
4.	Stručný priebeh rokovaní 

V dňoch 5. – 6. 11. 2012 sa vo Viedni konalo aj záverečné stretnutie projektu tematickej siete Quality Assurance in Lifelong Learning zamerané na zabezpečovanie kvality v odbornom vzdelávaní a príprave a vzdelávaní dospelých. Do projektu tematickej siete bola aktívne zapojená aj slovenská Národná agentúra Programu celoživotného vzdelávania, ktorá okrem zástupcov MŠVVaŠ SR do záverečného zasadnutia projektu zapojila aj zástupcov Štátnej školskej inšpekcie a Metodicko-pedagogického centra. Do projektu bol počas jeho priebehu zapojený aj zástupca zamestnávateľských zväzov a Štátny inštitút odborného vzdelávania. Cieľom podujatia bolo vytvoriť diskusné fórum pre odborníkov v oblasti vzdelávania, resp. zabezpečovania kvality vo vzdelávaní, osoby s rozhodujúcimi právomocami v oblasti vzdelávania, sociálnych partnerov a realizátorov projektov na tému zabezpečovania kvality, a to najmä v odbornom vzdelávaní a príprave a vzdelávaní dospelých. Podujatie tiež umožnilo vymeniť si skúsenosti v danej oblasti, prezentovať kvalitné projekty ako príklady dobrej praxe a aktivity a výsledky/odporúčania vyplývajúce z činnosti tematickej siete Quality Assurance in Lifelong Learning. 

V rámci úvodných prezentácií riaditeľ rakúskej Národnej agentúry PCŽV, ktorá koordinuje celú tematickú sieť Quality Assurance in Lifelong Learning, do ktorej bolo celkovo zapojených 15 národných agentúr, spomenul dôležitosť Programu celoživotného vzdelávania ako dôležitého európskeho nástroja, ktorý umožňuje a pomáha šíriť informácie o európskych politikách a prenášať ich ďalej. V Rakúsku je zabezpečenie kvality v oblasti odborného vzdelávania a prípravy na dobrej úrovni, sú snahy dosiahnuť takúto úroveň aj v oblasti vzdelávania dospelých. Na národnej úrovni sa dôraz kladie na celoživotného vzdelávanie, ktorého súčasťou je aj odborné vzdelávanie a príprava a vzdelávanie dospelých. Predstavitelia Európskej komisie (Alison Crabb – za odborné vzdelávanie a prípravu – a Maike Koops – za vzdelávanie dospelých) zdôraznili potrebu budovania väzieb medzi politikou a praxou, pričom 39 projektov, ktoré sú v rámci tejto siete vybraté ako príklady dobrej praxe k tomu môžu výrazne pomôcť. Spoločným cieľom vo vzdelávaní je dosiahnutie porovnateľnej kvality a efektívnosti. Oblasť vzdelávania dospelých je však veľmi fragmentovaný sektor, najmä kvôli účasti súkromných poskytovateľov vzdelávania. Dôležitým bodom v tejto oblasti je aj problematika sociálnej inklúzie. 

Carin Dániel Ramírez-Schiller z rakúskej národnej agentúry Programu celoživotného vzdelávania v krátkosti predstavila projekt tematickej siete zameraný na problematiku zabezpečovania kvality, ktorá je v súčasnosti prioritnou agendou v Európe. Národné agentúry sú medzičlánkom medzi politickou úrovňou a úrovňou praktickej implementácie. Do projektu tematickej siete bolo zapojených 17 partnerov – 15 národných agentúr a 2 tichí partneri siete. Základnými medzníkmi projektu boli zber a vyhodnocovanie projektov zameraných na zabezpečovanie kvality, výmena informácií, spolupráca, rozširovanie výsledkov a uskutočňovanie národných expertných panelov a tematických konferencií, ako aj vypracovanie 10 odporúčaní. 

Podujatie pokračovalo tzv. „cestou QALLL“, kde boli účastníci organizátorom rozdelení do skupín, v rámci ktorých sa oboznamovali s vybratými projektmi a diskutovali so zástupcami projektov. Boli vytvorené 4 tematické ostrovy – Kvalitatívny cyklus EQAVET, Metodiky a postupy, Systémy manažmentu kvality, štandardy a indikátory a Zabezpečovanie kvality v oblasti poradenstva a vzdelávania na pracovisku. 

Nasledujúci deň expert Kim Faurschou, ako úvod do pracovných skupín, prezentoval potenciál QALLL. Uviedol, že kvalitu je ťažké presne zadefinovať, pričom do nej vstupuje veľa rozličných aktérov a hľadísk. Výhodou tohto projektu tematickej siete je, že kombinuje odborné vzdelávanie a vzdelávanie dospelých, ktoré sú spolu previazané, keďže musia/mali by pružne reagovať na meniace sa podmienky trhu práce. Tematická sieť je dobrým príkladom proaktívnej diseminácie výsledkov projektov a nástrojov. Uviedol, že pri uvažovaní o kvalite je potrebné uplatňovať celý cyklus kvality, ktorý je zložený z plánovania, implementácie, evaluácie a kontroly. Kvalita by mala byť súčasťou aj rozvoja zamestnancov (ich profesionalizácie). Veľmi dôležitým faktorom v zabezpečovaní kvality sú učitelia, resp. školitelia. Zdôraznil potrebu podpory spolupráce medzi školou a podnikom, pretože najmä vzdelávanie na pracovisku, ktoré je síce súčasťou odborného vzdelávania a prípravy, ako aj vzdelávania dospelých, je ešte stále bielym miestom na mape vzdelávania. 
Odporúčania z tematickej siete Quality Assurance in Lifelong Learning sú:

•	Spoločný prístup vo vzdelávaní dospelých a odbornom vzdelávaní a príprave (podpora vzájomnej spolupráce),
•	Kultúra kvality,
•	Kvalitatívny cyklus EQAVET,
•	Modely a indikátory riadenia kvality,
•	Metodiky na zabezpečovanie kvality,
•	Zabezpečenie kvality vo vzdelávaní a pracovisku,
•	Posilňovanie kvality v poradenstve,
•	Profesionalizácia a ďalší rozvoj zamestnancov,
•	Šírenie výsledkov a vyhodnocovanie výsledkov,
•	Podpora ďalších inovácií v zabezpečovaní kvality. 

Následne boli účastníci rozdelení do skupín podľa svojho pracovného zaradenia. Účastníčky za MŠVVaŠ SR boli v skupine určenej pre európske/národné/regionálne autority, kde sme v rámci tematiky zabezpečovania kvality diskutovali o príkladoch dobrej praxe, ako aj negatívach, resp. oblastiach, ktoré si vyžadujú ďalšiu prácu/rozvoj. Ďalší členovia skupiny boli z Holandska, Fínska, Nórska a Českej republiky. V rámci našej pracovnej skupiny vzniklo niekoľko postrehov/názorov, ktoré sme sformulovali do výsledného výstupu pracovnej skupiny: 

1.	Je potrebné spoločné chápanie kvality a zabezpečovania kvality v rámci všetkých zainteresovaných aktérov,
2.	Na národnej úrovni je potrebné zadefinovať štandardy a požadovanú úroveň kvality, na to slúžia rozličné nástroje – supervízia/externé hodnotenie,
- sebaevaluácia/externé hodnotenie,
- certifikácia/akreditácia. 
3.	Profesionalizácia, rozvoj zamestnancov = kľúčový faktor,
4.	Dôležitým parametrom zlepšenia je transparentnosť výkonu (študenti/žiaci +rodičia+dospelí – výber odborného kurzu),
5.	Poradenstvo/kariérové poradenstvo, monitorovanie výsledkov, potrieb trhu práce,
6.	Dôraz na vzdelávanie učiteľov/lektorov. 

Nasledovala práca v skupinách vytvorených v rámci rovnakého/podobného regionálneho pokrytia. Slovenskí účastníci vytvorili slovenskú skupinu, v ktorej diskutovali o podnetoch, ktoré získali v skupinách podľa svojho pracovného zamerania. Za MŠVVaŠ SR sa predmetom diskusie stali predovšetkým nasledovné okruhy: 

1.	Evaluácia a sebaevaluácia inštitúcií poskytujúcich akreditované programy ďalšieho vzdelávania s cieľom nastaviť vnútorné mechanizmy kontroly úrovne poskytovaného vzdelávania tak, aby prispeli k skvalitňovaniu vzdelávacieho procesu,
2.	Zabezpečenie kvality vzdelávacích programov ďalšieho vzdelávania stanovením štandardov na jednotlivé vzdelávacie programy vedúce k získaniu kvalifikácií s cieľom, aby boli zabezpečené porovnateľné výstupy vzdelávania vo formálnom a neformálnom vzdelávaní,
3.	Zabezpečenie profesionalizácie lektorského zabezpečenia vzdelávacích programov ďalšieho vzdelávania,
4.	Vytvorenie systému hodnotenia a uznávania výsledkov neformálneho vzdelávania a zabezpečenie zrovnoprávnenia dokladov o vzdelaní získaných vo formálnom a neformálnom systéme. 

Bol zadefinovaný aj prvý krok, ktorý bude nasledovať po stretnutí tematickej siete, ktorým bude národná konferencia ku kvalite, ktorá sa bude konať 27. 11. 2012 v Bratislave a ktorú organizuje Národná agentúra Programu celoživotného vzdelávania.

V rámci záverečného zhodnotenia skupín podľa krajín bolo uvedené, že bude veľmi dôležité zachovať a šíriť výsledky projektov zamerané na zabezpečovanie kvality cez priame profesijné aktivity, národné semináre/konferencie. Tiež bude potrebné identifikovať relevantných aktérov na šírenie zabezpečovania kvality a implementáciu odporúčaní. 
5.	Odporúčané závery:

Prediskutovať s vedením Národnej agentúry Programu celoživotného vzdelávania závery/odporúčania z tematickej siete Quality Assurance in Lifelong Learning a využiť ich v ďalšej práci SĎVM. 
T: priebežne
Z: SĎMV

Využiť informácie pri vypracúvaní legislatívneho zámeru zákona o celoživotnom v oblasti nastavenia mechanizmov kvality procesu a výstupov ďalšieho vzdelávania, profesionalizácie lektorov pôsobiacich v ďalšom vzdelávaní, zabezpečenia uznávania výsledkov neformálneho vzdelávania a jeho zrovnoprávnenia s výstupmi z formálneho vzdelávania a pri procese tvorby poradenských služieb.   
            T: apríl 2013
Z: SĎMV
6.  Prehľad prinesenej dokumentácie
Dokumentácia zo záverečného stretnutia projektu tematickej siete Quality Assurance in Lifelong Learning  je uložená na SĎVM MŠVVaŠ SR. 

7.   Prínos ZPC
 
Účasť na záverečnom stretnutí tematickej siete Quality Assurance in Lifelong Learning bola príležitosťou na získanie informácií a prehľadu o projektoch zameraných na zabezpečovanie kvality. Umožnila vytvoriť priestor na aktívne formálne a neformálne diskusie predstaviteľov národných autorít, inštitúcií zaoberajúcich sa odborným vzdelávaním a prípravou a vzdelávaním dospelých o aktuálnych otázkach týkajúcich sa zvyšovania kvality a efektívnosti vzdelávania. V rámci pracovných skupín bol vytvorený priestor na diskusiu o odporúčaniach vytvorených v rámci tematickej skupiny a ich možnej implementácii v praxi.   

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR, a Národnej agentúre Programu celoživotného vzdelávania na ďalšie využitie.
Súhlasíme so zverejnením správy na internete.

V Bratislave dňa 19. 11. 2012

Správu vypracovali:    Daniela Lehocká, SĎVM
                                     Bibiana Lazarová, SĎVM

Správu schválil:

Vladimír Belovič, poverený riadením sekcie ďalšieho vzdelávania a mládeže